Document ID: 32009R1169

UREDBA KOMISIJE (ES) št. 1169/2009
z dne 30. novembra 2009
o spremembi Uredbe (ES) št. 353/2008 o določitvi izvedbenih pravil za vloge za odobritev zdravstvenih trditev, kakor je predvideno v členu 15 Uredbe (ES) št. 1924/2006 Evropskega parlamenta in Sveta
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 15(4) Uredbe,
po posvetovanju z Evropsko agencijo za varnost hrane,
ob upoštevanju naslednjega:
(1)
Za zagotovitev, da se za vse vrste zdravstvenih trditev na živilih le dovoljene trditve na živilih, ki so skladne z glavnimi načeli in pogoji iz Uredbe (ES) št. 1924/2006, predložijo Evropski agenciji za varnost hrane - EFSA (v nadaljnjem besedilu: Agencija), kar pomeni, da zanje velja postopek odobritve, je treba določiti pogoje, pod katerimi se vloge za odobritev zdravstvenih trditev smejo šteti za veljavne, in pojasniti odgovornost držav članic v zvezi s tem v skladu s členom 15(2) in členom 18(3) Uredbe (ES) št. 1924/2006.
(2)
V skladu s členom 20 Uredbe (ES) št. 1924/2006 je treba zaradi preglednosti seznam odobrenih in zavrnjenih trditev objaviti v registru. Kakor je pojasnjeno v uvodni izjavi 31 Uredbe (ES) št. 1924/2006, je namen preprečiti večkratne vloge v zvezi s trditvami, ki so bile že ocenjene in so predmet postopka odobritve. Zato je treba v zvezi s pravili za predložitev vloge pojasniti tudi pravila za umaknitev vloge in roke za predložitev zahtevka za umaknitev.
(3)
Vlagatelju mora biti umaknitev vloge dovoljena le do sprejetja mnenja Agencije v skladu s členom 16(1) ali 18(3) Uredbe (ES) št. 1924/2006. Takšen rok je potreben, da se ohrani uporabnost ocene trditev, ki jo naredi Agencija, učinkovitost postopka odobritve in zavrnitve trditev ter da se prepreči predložitev vlog v zvezi s trditvami, ki so že bile ocenjene. Glede na to se lahko postopek odobritve, ki bi se sicer nadaljeval po sprejetju mnenja Agencije, konča z umaknitvijo vlog, predloženih v skladu s pogoji iz te uredbe.
(4)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba Komisije (ES) št. 353/2008 (2) se spremeni:
1.
za členom 7 se doda člen 7a:
„Člen 7a
Preveritev veljavnosti vlog s strani držav članic
1. V skladu s členom 15(2)(a) in členom 18(3) Uredbe (ES) št. 1924/2006 države članice preverijo veljavnost vlog, preden jih dajo na voljo Agenciji.
2. Za namene odstavka 1 pristojni nacionalni organ preveri, ali vloge, predložene v skladu s členom 15 ali 18 Uredbe (ES) št. 1924/2006, vključujejo podatke iz člena 15(3) navedene uredbe.
3. Pristojni nacionalni organ preveri:
(i)
ali se v vlogah, predloženih v skladu s členom 15 Uredbe (ES) št. 1924/2006, zdravstvena trditev nanaša na zmanjšanje tveganja za bolezen ali na razvoj in zdravje otrok;
(ii)
ali je v vlogah, predloženih v skladu s členom 18 Uredbe (ES) št. 1924/2006, zdravstvena trditev z izjemo zdravstvenih trditev, ki se nanašajo na razvoj in zdravje otrok, v skladu s členom 13(5) navedene uredbe.“;
2.
za členom 7a se doda člen 7b.
„Člen 7b
Umaknitev vlog
1. Vlagatelj lahko umakne vlogo, predloženo v skladu s členom 15 ali 18 Uredbe št. 1924/2006, do sprejetja mnenja Agencije v skladu s členom 16(1) ali členom 18(3) navedene Uredbe (ES) št. 1924/2006.
2. Zahtevek za umaknitev vloge se mora predložiti pristojnemu nacionalnemu organu države članice, kateremu je bila predložena vloga v skladu s členom 15(2) ali členom 18(2) Uredbe (ES) št. 1924/2006.
3. Nacionalni pristojni organ o umaknitvi takoj obvesti Agencijo, Komisijo in druge države članice. Samo z umaknitvijo vloge pod pogoji iz odstavka 1 in tega odstavka se postopek konča.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 30. novembra 2009

Labels: 17
10
0
3
15